**Magyar nyelvű istentisztelet Felsőőrött, 2022. szeptember 25-én**

Kegyelem nékünk és békesség…

Fennálló ének: XXXIII,1 Nosza istenfélő szent hivek

Főének: 1o1, 1-2 Örök Isten, merre, merre vagy

Lekció: 1. János 4,7-21

Imádság: Psalm 1o6. vál. versek

Igehirdetés előtti ének:

Textus: 1 János 4,7: Szeretteim, szeressük egymást! és 1.Ján. 4,21: Azt a parancsolatot is kaptuk tőle, hogy aki szereti Istent, az szeresse a testvérét is.

K.T.! Mi a legfontosabb dolgunk a világon? Vörösmarty Mihály, a mi híres Vörösmarty tanítónknak egyik mellékági családtagja így válaszol erre a kérdésre: Küzdeni erőnk szerint a legnemesbekért. Tamási Áron, nagy erdélyi írónk az Ábel Amerikában c. regényében ezt mondatja egy frissen hitre jutott, megtisztult emberrel a „mi dolgunk a világban“ kérdésre: Az, hogy valahol otthon legyünk benne.

Mindkettőnek megvan a maga civil létjogosultsága. Az egyik egy romatikus válasz: küzdeni erőúnk szerint a legnemesebb, legmaradandóbb vagy annak hitt dolgokért. A másik individualista válasz: Az, hogy én megtaláljam a világban az engem megillető helyet.Te mit válaszolnál erre a kérdésre: M;i a legfontosabb dolgunk a világon? Segít bennünket saját válaszunk megtalálásában és megfogalmazásában az a tanítvány, aki Jézus elárulásának éjszakáján, az utolsó vacsorán a „Mester kebelén nyugodott“. Jánosnak hívták, Efézus várus első keresztyén püspöke, lelkipásztora, a Jelenések könyvének írója, sok százezer üldözött keresztyén vígasztalója volt A legenda szerint olyan öreg lett, hogy már jártányi ereje sem volt, de bevitette magát a gyülekezete istentiszteletére, és csak ennyiből állt a prédikációja: Szeretteim, szeressük egymást! Vagy ahogy mi, Károli-Biblián nevelkedett magyar református keresztyének jobban ismerjük: Fiacskáim, szeressétek egymást!

János számára a legfontosabb szó, a legfontosabb tennivaló ezen a világon a SZERETET.

Ebben a világban sokan gondolják - hittől-vallástól függetlenül is- hogy a szeretet a legnagyobb és a legszebb emberi érték. A háborut inditók nem. De e szó hallatán talán az a kellemetlen érzés is felmerül bennünk, énbennem mindenképpen, hogy mennyire elcsépeltté, mennyire üressé lett ez a szó, ez a fogalom. A textusválasztás szabadsága most mégis ezt az Igét hozta elém, ezzel a jól ismert fogalommal: Fiacskáim, szeretteim, szeressétek, sőt: szeressük! egymást. Nem csak úgy általában, ti mindannyian szeressétek egymást, hanem legyek benne én is, mondja János apostol: szeressük egymást! Nos, ez az Ige hív bennünket életünk végiggondolására, őszinte önvizsgálatra és az Ige megújító üzenetének el- és befogadására.

Képesek vagyunk mi egyáltalán szeretni???

Nemrég olvastam egy történetet egy családról, amely autóbalesetet szenvedett. A szülők meg a nagyobbik fiúgyerek csupán könnyebben sebesültek meg, de a kisebbik fiú súlyosan., életveszélyesen. Életmentő operációra, tehát gyors, azonnali operációra volt szükség és ahhoz vérre. Sok vérre. A nagyobbik fiú vércsoportja megegyezett a kisebbik fiúéval, így az édesapa leült a nagyobbik fiú mellé és elmagyarázta neki, hogy a kisebbik testvére milyen rosszul van, és hogy szükség van az ő, a nagyobbik testvér vérére, hogy az öccse életben maradhasson. Rövid hallgatás után a nagyobbik fiú így felelt:

-Jól van, Apa, odaadom a véremet az Öcsinek, hogy meg-gyógyulhasson!

Talán fél liternyi vért ha vettek a nagyobbik fiú vénájából, míg az apa végig ott ült mellette. Amikor kivették a tűt, a nagyfia odafordult hozzá, s miközben könnyek peregtek le az arcán, azt kérdezte:

-Apa, akkor most mikor halok meg?

Az apa döbbenten eszmélt rá, hogy a nagyobbik fia – nyilván a baleseti sokk miatt – félreértette a véradásról szóló magyarázatot. Úgy értette, hogy az összes vért oda kell adnia, hogy megmentse az öccse életét. Hogy amikor a véradás befejeződik, akkor ő meg fog halni. Mégis beleegyezett, hogy a kistestvérén segítsen…

Csodálatos történet, ugye? Csak annyi baj van vele, hogy nem református keresztyén családról van a történetben szó…

Ki képes ilyen magát is feláldozó, teljes szeretetre?

Elmondhatjuk magunkról, persze, hogy szeretünk, hogy szeretetkapcsolatokban élünk. Ilyen a lángoló, lobogó, önátadó szerelem, a hűséges házastársi szeretet, a szeretet a testvérek között, akik mindig, mindenben számíthatnak egymásra, - sajnos, nem minden testvér között van ilyen kapcsolat…- a ragaszkodó gyermeki szeretet, az odaadó szülői szeretet, a költői művekben sokszor megénekelt csodálatos anyai szeretet, vagy éppen a múlt vasárnap Arkadenfest okán megérzett, megtapasztalt gyülekezetünk és magyar nyelvünk iránti szeretet. Soroljam tovább? Fölösleges, hiszen jól ismerjük ezeket.

Da he igazán őszinték vagyunk magunkhoz és Istenhez, be kell látnunk sőt be kell vallanunk, hogy nagyon sokszor kudarcot vallunk a szeretetben, az önzésünk, az önmegvalósítási szándékunk nagyon sokszor fölébe kerekedik a szájjal oly sokszor és oly szivesen hangosan hangoztatott szeretetünknek. Azt is be kell vallanunk, hogy milyen sokszor követünk el hibákat, milyen sokszor rontottunk el dolgokat emberi kapcsolatainkban, s azt is, hogy mennyire tökéletlen a szeretetünk. Nem is lesz tökéletes soha. Ez nem tragédia – ez tény.

János nagyon határozottan kimondja, hogy NEM AZ A SZERETET, ahogyan mi emberek szeretünk.

Ennek egészen lehangoló példája az a XX. századi sláger, amit gyülekezetünk tagjai közül is sokan ismernek, s ami eszükbe is juthat a felolvasott Ige kapcsán: Szeressük egymást gyerekek, a szív a legszebb kincs, ennél szebb szó, hogy szeretet, a nagyvilághon sincs, az élet úgyis tovaszáll, a sír magába zár, szeressük egymást gyerekek, mert minden percért kár. E dal szerint az élet nem egyéb, mint egy szép, színes álom, ami hamar el is száll, aztán magába zár a sír és vége, nincs tovább. Kacagjunk, nevessünk hát, amíg lehet, meg szeressük egymást, ahogy tudjuk és tegyük magunkat boldoggá. Azt kell mondanom: ez így siralmas.

Ez a negédes szirup valami hamis és üres érzelmeskedésről, romatikáról és mélységesen keserű ÖNZÉSről szól. Éppen ez az elcsépelt, küresedett „szeretet“ szó lett hazuggá, önmaga karikatúrájává. Ez viszont már tragédia, de egyszersmind tény is. Még veszélyesebb, még tragikusabb az az emberi szeretet, ami annyira komolyan veszi magát, hogy bálvánnyá válik. Istenpótlékká.

Ha egyszer Székesfehárváron jártok, feltétlenül nézzétek meg az un. Bory-várat. Ez egy soktornyos, cifra épület, ami groteszk módon majdnem teljesen betonból épült a XX. század első felében. Bory Jenő építész volt, aki festőművész feleségének akart megfelelő műtermet és kiállító teret készíteni. Sokan csak a „fehérvári Taj Mahal“-nak hívják az épületet. A vár tele van díszítésekkel, műalkotásokkal, feliratokkal. Bory Jenő majd negyven évig dolgozott rajta. Tudniillik a váron. Az egyik felirat éppen a felolvasott bibliai helyről idéz: Isten szeretet. De így folytatja: Szeretett az Isten…Alatta egy kis vers olvasható, amit az építész az imádott feleséghez írt:

„Én téged imádlak, én téged szeretlek,én tebenned érzem az égi kegyelmet. Szívem templomának glóriás keresztje, a porba borulok fényednek előtte.“

Lám, a Bibliából idéz, és nagyonis emberi módon beszél, gondolkodik, érez. Egy szót lehet csak rá mondani: Asszonyimádó - tehát bálványimádó. Van, amikor a szerelem lesz bálvánnyá, de azzá lehet a hazaszeretet, vagy a gyermek, az unoka iránti szeretet is. Mindezekre igaz az, amit János kimond, keményen, ellentmondást nem tűrő konzekvenciával: EZ NEM A SZERETET. Illetve NEM EZ A SZERETET. Isten Igéje önvizsgálatra hív, leleplez, tükröt, olykor görbe tükröt tart elénk, viszont vígasztal és ígéretet is ad. Mert igaz ugyan, hogy testi szemmel Istent soha senki nem látta, de Ő igenis láthatóvá, érezhetővé, megtapasztalhatóvá lett ebben a világban az Ő reánk kiárasztott szeretete által!

Ez az Ő tökéletes szeretete, ami élteti ezt a teremtett világot, s ez az, amiért minden nap hálát adhatunk. Adjunk is! Egy másik költőt is hadd idézzek, Mária Terézia testőrét, Berzsenyi Dánielt: Istent a bölcs lángesze fel nem éri, léte világít, mint az égő nap, de szemünk bele nem tekinthet. Mégis látható, mert a szélvészek bús harca, az égi láng villáma, a harmatcsepp, a virágszál, a méhecske döngése, a patak csobogása, a tenger zúgása hirdeti keze alkotásait.

De még jobban, még inkább érezhető és megtapasztalható módon van köztünk az Ő szeretete a Fiúban, a testet öltött Igében. Abban, hogy egyszülött Fiát küldte el ebbe a földi valóságba, hogy ő legyen engesztelő áldozat a mi büneinkért, és éljünk az Ő áldozata által. Az Ő vére által, amit valóban mind odaadott értünk, hogy megmentsen és megtartson minket.Nos, ez A szeretet.

És az a legszebb, hogy lehet ez a szeretet a miénk is, élhet és müködhet bennünk is, általunk is. Ha előbb bűnbánattal megvallom Istennek és magamnak, hogy a mi emberi szeretetünk, minden jószándékkal és minden jóakaratú igyekezettel együtt sem tökéletes, ha megismerjük, és hálával elfogadjuk az Ő kegyelmes szeretetét, ha befogadjuk életünkbe az egyszülött Fiút. Ismeritek a szép karácsonyi éneket: Az Istennek szent angyala…A 6. strófája így könyörög hozzá: Jöjj, kedves vendég nálam szállj, bűnömtöl ne iszonyodjál, térj be hozzám, te szolgádhoz, szegény megtérő juhodhoz…

Ha engedjük, hogy Ő éljen szóljon, cselekedjen, szeressen bennünket. S utána majd egyszer eljutunk ahhoz is, hogy szeret miáltalunk. Na, akkor kell tudni szerénynek és alázatosnak maradni.Ámen.

Jöjjetek, imádkozzunk!

Istenünk, igaz szívvel köszönjük Neked, hogy nem kell frázisok mögé bújnunk, ha Hozzád szólunk. Neked nem kell hazudni, szépeket rmondani és mutatni, Neked nem is lehet igaztalan módon szólni. Köszönjük, hogy Te ilyen vagy! Benned van igaz szeretet. Mi még ezt az igaz szeretetet is el tudjuk rontani – hiszen emberek vagyunk. Csakhogy ezt nem használhatjuk kibúvóként! Amit te kérsz és vársz, az az osztatlan, igaz sziv. A szeretni tudó szív. Az a szív, amely nem képmutatásból él, hanem őszinte szóból.

Istenünk, adj nekünk új szívet. Olyat, amelyik nem hazudik. Olyat, amiben nincs képmutatás, de annak még árnényéka sem….

Olyan jó Hozzád szólni azzal a tudattal és hitbéli bizonyosággal, hogy füleid nyitva vannak a szegény ember panaszaira. Most mindegyikőnk hadd mondja el előtted saját személyes panaszát. (fél perc csönd) Köszönjük, hogy meghallod a szegény noymorúságát. Köszönjük, hogy nem a nagy és fényes paloták lakóira, hanem a szegény házak, kunyhók lakóira inkább ki van hegyezve a füled….és köszönjük Neked, hogy minket is meghallgatsz. Jézusért, a Fiadért, a mi Megváltónkért.

Ámen.

Mi Atyánk, aki a mennyekben vagy…

Áldás

Hirdetések: Beiblatt

Záróének: 95 – Istenemhez száll az ének